Document ID: 32013R0344

REGULAMENTUL (UE) NR. 344/2013 AL COMISIEI
din 4 aprilie 2013
de modificare a anexelor II, III, V și VI la Regulamentul (CE) nr. 1223/2009 al Parlamentului European și al Consiliului privind produsele cosmetice
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1223/2009 al Parlamentului European și al Consiliului din 30 noiembrie 2009 privind produsele cosmetice (1), în special articolul 31 alineatele (1) și (2),
întrucât:
(1)
Regulamentul (CE) nr. 1223/2009 se va aplica de la 11 iulie 2013 și va înlocui Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (2). Cu toate acestea, pentru a asigura o tranziție ușoară, operatorii economici sunt autorizați să introducă pe piață produse cosmetice care sunt conforme cu Regulamentul (CE) nr. 1223/2009 înainte de data de aplicare a regulamentului menționat.
(2)
Anexele la Regulamentul (CE) nr. 1223/2009 reflectă progresul științific în momentul adoptării propunerii regulamentului respectiv de către Comisie la 5 februarie 2008. De atunci, anexele la Directiva 76/768/CEE au fost modificate de mai multe ori.
(3)
Mai multe modificări ale anexelor la Directiva 76/768/CEE au avut scopul de a aborda riscurile potențiale pentru sănătatea umană și, prin urmare, au introdus măsuri necesare pentru protecția sănătății publice. Atât din motive de claritate juridică, cât și datorită faptului că există opțiunea de a fi în conformitate cu Regulamentul (CE) nr. 1223/2009 înainte de 11 iulie 2013, ca o alternativă la conformitatea cu Directiva 76/768/CEE, este necesar, prin urmare, să se modifice și anexele la Regulamentul (CE) nr. 1223/2009 în vederea garantării unui nivel ridicat de protecție a sănătății publice.
(4)
De asemenea, o serie de modificări ale anexelor la Directiva 76/768/CEE au adaptat aceste anexe la progresul tehnic și științific, asigurând în același timp protecția sănătății publice. Prin urmare, anexele la Directiva 76/768/CEE sunt în prezent mai bine adaptate la progresul tehnic și științific decât anexele la Regulamentul (CE) nr. 1223/2009. În consecință, este necesară introducerea acestor modificări și în anexele la Regulamentul (CE) nr. 1223/2009.
(5)
În unele cazuri, substanțelor nu li s-a atribuit o denumire în conformitate cu nomenclatoarele recunoscute la nivel internațional, cum ar fi Nomenclatorul Internațional al Ingredientelor Cosmetice (INCI). Cu toate acestea, ele sunt identificate prin denumirea parfumului lor. Prin urmare, este necesar să se indice denumirea parfumului în coloana C din anexa III (Denumirea comună din glosarul ingredientelor).
(6)
Prin urmare, Regulamentul (CE) nr. 1223/2009 ar trebui modificat în consecință.
(7)
Măsurile prevăzute în prezentul regulament sunt în conformitate cu avizul Comitetului permanent pentru produse cosmetice,
ADOPTĂ PREZENTUL REGULAMENT:
Articolul 1
Anexele II, III, V și VI la Regulamentul (CE) nr. 1223/2009 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 11 iulie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 aprilie 2013.

Labels: 7
3
0
1